''Vabariigi Valitsuse seaduse'' paragrahvi 79 lõike 7 ja Vabariigi Valitsuse 7. detsembri 2009. a määruse nr 180 ''Riigikantselei põhimäärus'' § 11 lõike 2 alusel kehtestan rahandusosakonna põhimääruse.    1. Üldsätted  1.1. Rahandusosakond  (edaspidi osakond) on struktuuriüksus, mille põhiülesandeks on tagada Riigikantselei ja Riigikantselei haldusala eelarvestamise ja Riigikantselei finantsarvestuse korraldamine ning suunata raamatupidamisarvestust Riigikantselei haldusalas.  1.2. Osakond allub riigisekretärile.    2. Ülesanded  Oma põhiülesande täitmiseks osakond:  1) korraldab Riigikantselei põhiülesannete täitmist ja strateegiliste eesmärkide saavutamist toetava finantsjuhtimise ja -arvestuse väljatöötamist ja  elluviimist;  2) tagab Riigikantseleis ja Riigikantselei haldusalas vahendite tõhusa ja õiguspärase kasutamise - korraldab Riigikantseleis ja koordineerib Riigikantselei haldusalas eelarvestamist, raamatupidamisarvestust ja usaldusväärse aruandluse koostamist;  3) tagab Euroopa Liidu struktuuritoetusega seotud tegevuste ettevalmistamiseks ja rakendamiseks vajaliku finantskontrollisüsteemi olemasolu ja raamatupidamisarvestuse;  4) nõustab teenistujaid finantsjuhtimise alal ning kavandab ja  korraldab Riigikantselei haldusala finantsjuhtimise arengu ja toimimise tagamiseks olulisi koolitusi.    3. Juhtimine ja töökorraldus  3.1. Osakonna tööd juhib osakonnajuhataja, kelle nimetab ametisse riigisekretär ja kes allub vahetult riigisekretärile.  3.2. Osakonnajuhataja ülesanded osakonna juhtimisel:  1) planeerib osakonna tööd ning tagab osakonnale käesoleva põhimäärusega pandud ülesannete täitmise ja Riigikantselei arengukavaga püstitatud eesmärkide saavutamise;  2)  tagab osakonna ametikohtade täitmise sobiva personaliga, arendab ja motiveerib osakonna ametnikke;  3) loob osakonna tööks vajalikud eeldused, planeerib vajalikud ressursid ning vastutab ressursside  sihi- ja õiguspärase kasutamise eest.  3.3 Finantsjuhtimise korraldamisel ja osakonna juhtimisel on osakonnajuhatajal õigus:  1) anda osakonna tegevusvaldkonna korraldamiseks käskkirju, välja arvatud küsimustes, mille olulisus eeldab riigisekretäri otsust või mille otsustamine kuulub  õigusaktist tulenevalt riigisekretäri ainupädevusse;  2) vastavalt riigisekretäri poolt kinnitatud eelarvele rahandusosakonna ülesannete täitmiseks eraldatud eelarvevahendite piires otsustada riigihangete läbiviimine ja kinnitada hankemenetluse otsused, sõlmida lepinguid ja tellida riigisekretäriga kooskõlastatud uuringuid;  3) anda finantsjuhtimise ja finantsarvestuse rakendamiseks vajalikke töökorralduslikke juhiseid või volitada selleks osakonna ametnikke;  4) kirjutada alla muudele osakonna  tegevusvaldkonnaga seotud dokumentidele või volitada selleks osakonna ametnikke, välja arvatud dokumendid, mille olulisus eeldab riigisekretäri allkirja või millega võetakse kohustusi, mis ei ole osakonnajuhataja pädevuses.  3.4. Osakonnasisene tööjaotus määratakse kindlaks ametijuhenditega ning osakonnajuhataja tööalaste korralduste ja juhistega.  3.5. Osakonnajuhataja esindab osakonda ja oma vastutusalas Riigikantseleid või volitab selleks osakonna ametnikke ning annab riigisekretärile aru osakonna  tegevusest.  3.6. Osakonnajuhatajat asendab tema äraolekul osakonnajuhataja asetäitja-pearaamatupidaja.    4. Rakendussäte    4.1. Tunnistan kehtetuks riigisekretäri 24. märtsi 2000. a käskkirjaga nr 44 kinnitatud "Rahandusosakonna põhimääruse".    4.2. Põhimäärus jõustub 1. jaanuaril 2010.     Heiki Loot